Basilica di San Francesco (Assisi)

Basilica di San Francesco (Den hellige Frans' basilika) er en gravkirke for Frans av Assisi og hovedkirke for den gren av fransiskanerordenen som kalles konventualene. Den ligger i Assisi, Italia.

Den hellige Frans av Assisi døde den 3. oktober 1226. Allerede i 1227 ble han kanonisert. Lederen av fransiskanerordenen var broder Elias, som straks gikk i gang med å bygge en kirke til å romme helgenens jordiske rester.
Allerede i 1230 kunne de overflyttes til den nybygde kirken, hvor allikevel fullførelse og kunstnerisk utsmykning fortsatte i lang tid.
Kirken ble bygget i to plan: en lav og dunkel underkirke, og en høy og lys overkirke. Under høyalteret i underkirken ble Frans begravet. Senere er det utgravet en kryptkirke omkring helgengraven, som inntil da hadde vært utilgjengelig, idet broder Elias fryktet at nabobyer, særlig Perugia, skulle forsøke å sette seg i besittelse av de verdifulle relikviene med våpenmakt.

San Francesco-kirken er utsmykket av tidens beste kunstnere, deriblant Cimabue, Simone Martini, Pietro Lorenzetti og særlig Giotto, som på veggene i overkirken har malt en serie bilder fra Frans' liv.

 Referanser 

 Eksterne lenker 


Kategori:De konventuelle fransiskanere
Kategori:Verdensarven i Italia
Kategori:Kirker i Italia
Kategori:Basilica Minor
Kategori:Byggverk i Umbria
Kategori:Den hellige stols eiendommer
Kategori:Kirker fra 1253
Kategori:Byggverk fullført på 1300-tallet
Kategori:Katolske kirker i Italia
Kategori:Arkitektur i 1228
Kategori:Religion i 1228